Kiem Pauli (* 25. Oktoba 1882 z Minga; † 10. Septemba 1960 z Wildbad Kreuth; biagalich Paul Kiem, nach anderen Angaben Emanuel Kiem) wor a Musikant und Voiksliadsammla. Ea hod vui zua Wiedabelebung vo da boarischn Voiksmusi in da easchtn Hejftn vom zwanzigstn Joahundat beitrogn.

Noch da Grindung vo da Tegernseer Bauernbühne hod da Kiem Pauli do ois Musika, Kassia und spoda aa ois Schauspuija mitgorbat. Ois Musikant am Tegernsee hod an Thoma Ludwig kena gleant, dea wo eam z Weihnacht 1919 es Liadabuach Steyerisches Raspelwerk vom Karl Mautner gschenkt hod, a umfongreiche Sammlung vo estareichischn Voiksliadan. Vo do o hod da Kiem Pauli boarische Voiksliada gsammet. Ob 1927 is a mitm Radl vo Hof za Hof duach Obabayern groast, hod si Liadl vorsinga lossn und za Papia brocht. 1934 hod a de Eagebnis ois Sammlung oberbayrischer Volkslieder in am Biachl vaeffentlicht.

Weake
Kiem Pauli: Sammlung Oberbayrischer Volkslieder. 1934. Reprint: Alte Oberbayrische Volkslieder. Parkland, Köln 2001, ISBN 3-89340-002-8.
Kurt Huber, Kiem Pauli: Altbayerisches Liederbuch für Jung und Alt. Schott, Mainz 1936 etc., ED 2599.
Kurt Huber, Kiem Pauli: Oberbayrische Volkslieder. München 1937. Neuausgabe 1954. Reprint: Süddeutscher Verlag, Minga 1980, ISBN 3-7991-5010-2.
Kiem Pauli